૧૧ ડિસેમ્બેરની વહેલી સવાર, દેશ રહ્યો અમેરિકા એટલે સાચાં કૂકડાં તો મળે નહીં !! ઈલેક્ટ્રીક કૂક્ડાં(એટલે કે એર્લામ)થી ઊંઘ ઊડી. ખરું કહો તો આંખોમાં આખી રાત ઊંઘ હતી જ ક્યાં ? બે વરસે જ્યારે પરદેશથી વતનમાં પરત જવાનું હોય ત્યારે તેનો ઉત્સાહ આગલી રાતની નિંદરને પણ હરી લે, એ તો અનુભવે જ સમજાય ! કેટકેટલાં વિચારો મગજમાં દોડતાં હોય…. કોની સાથે શું વાતો કરીશ ? પેલાં ફલાણાં માસીને બાબો આવ્યો છે એને પહેલાં રમાડવાં જઈશ, એ પછી ફલાણાં ભાઈની સગાઈ થઈ છે એનો હરખ કરાવવા જઈશ. કોઈના માટે કંઈ લેવાનું તો રહી નથી ગયું ને ? નાની તો નાની પરંતુ દરેક ‘કઝીન’ માટે ગિફ્ટ કે ચોક્લેટો આવી ગઈ ને ? આવી કેટલીય ગણતરીઓ મગજમાં ચાલતી હોય.